### 5.      Beslutning om revision af regulativer for tømning af spildevandstanke

**Åbent**

Sagsnr.: 326-2017-30569       J.nr.: 06.01.05           Dokumentnr.:
326-2017-230500

**Sagstype**

Beslutning.

**Resume og sagens baggrund**

Der er behov for en revision af regulativerne, fordi der
skal henvises til nyere lovgivning, og fordi de skal danne grundlag for
Kalundborg Forsynings udbud af ordningerne i 2017.

Udvalget skal godkende de to reviderede regulativer for
tømning af hhv. bundfældningstanke og samletanke.

**Indstillinger**

Chefen for Plan, Byg og Miljø indstiller, at
tømningsordningerne videreføres, og at de nye regulativer erstatter de
eksisterende.

**Behandling**

Teknik- og Miljøudvalget.

**Sagsfremstilling**

Plan, Byg og Miljø har i samarbejde med Kalundborg Forsyning
udarbejdet forslag til to nye regulativer for tømning af hhv.
bundfældningstanke og samletanke.

Regulativerne er grundlaget for Kalundborg Forsynings
administration af tømningsordningerne, herunder tilmeldinger, opkrævning af
bidrag samt udlicitation af selve tømningerne til entreprenør.
Spildevandsslammet køres til forsyningens renseanlæg.

Kalundborg Kommune er myndighed vedr. tømningsordninger og
beslutter, om der skal være en obligatorisk tømningsordning, og efter hvilke
regler den skal gennemføres i henhold til Spildevandsbekendtgørelsen.

Sagen behandles nu, fordi forsyningen skal sende
tømningsordningerne i udbud i 2017, og fordi Spildevandsbekendtgørelsen blev
revideret i 2016. De gældende regulativer er fra 2012.

Formålet med de nye regulativer er at sikre en forsvarlig og
miljømæssig korrekt tømning og bortskaffelse af spildevandsslam.

De nye regulativer indeholder de samme regler som de
gældende regulativer, men med følgende ændringer:

· Henvisninger til hhv. Spildevandsbekendtgørelsen og
Betalingsloven er ændret, så der er overensstemmelse med de gældende loves
titler og paragraffer.

· Det er tilføjet, at forsyningen har ansvaret for tilmelding til
tømningsordning ved private renseanlæg omfattet af kontraktligt medlemskab af
forsyningen.

· Kommunetilsynet er lagt ind under Ankestyrelsen. Derfor er dette
ændret i § 10.

· Mindre redaktionelle rettelser: ændring af overskrifter og brug
af mere forståelige ord.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Regulativ for tømningsordning for samletanke i Kalundborg Kommune | 326-2017-217649 |
| Regulativ for tømningsordning for bundfældningstanke i Kalundborg Kommune | 326-2017-217581 |